ΚΑΝΟΝΙΣΜΟΣ (ΕΟΚ) αριθ. 384/93 ΤΗΣ ΕΠΙΤΡΟΠΗΣ της 19ης Φεβρουαρίου 1993 για τη θέσπιση ειδικών μέτρων επιτήρησης κατά την εισαγωγή μήλων τρίτων χωρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 σχετικά με την κοινή οργάνωση της αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1754/92 (2), και ιδίως το άρθρο 29 παράγραφος 2,

Εκτιμώντας:

ότι ο κανονισμός (ΕΟΚ) αριθ. 2707/72 του Συμβουλίου (3) προσδιορίζει τους όρους εφαρμογής των μέτρων διασφαλίσεως στον τομέα των οπωροκηπευτικών-

ότι, κατά την τρέχουσα περίοδο εμπορίας, η παραγωγή μήλων της Κοινότητας παρουσιάζει σημαντική αύξηση σε σχέση με τη μέση παραγωγή που έχει παραταθεί κατά τα τελευταία έτη- ότι οι τιμές στην παραγωγή χαρακτηρίζονται από σημαντική πτώση ανάλογα με τις αγορές σε σχέση με την προηγούμενη περίοδο εμπορίας- ότι τα διαθέσιμα αποθέματα είναι αισθητά μεγαλύτερα από εκείνα που υπήρχαν κατά την ίδια εποχή κατά την προηγούμενη περίοδο εμπορίας, παρά το γεγονός ότι πραγματοποιήθηκαν σημαντικές αποσύρσεις κατά την έναρξη της περιόδου εμπορίας-

ότι, εξαιτίας αυτής της αυξημένης παραγωγής, η εισαγωγή πολύ σημαντικών ποσοτήτων μήλων κατά αυτή την περίοδο εμπορίας υπάρχει κίνδυνος να προκαλέσει σοβαρές διαταραχές της αγοράς που δύνανται να θέσουν σε κίνδυνο τους στόχους που αναφέρονται στο άρθρο 39 της συνθήκης-

ότι θα πρέπει, συνεπώς, να θεσπιστούν μέτρα που να επιτρέψουν μια στενή επιτήρηση των εισαγωγών μήλων μέχρι το τέλος της περιόδου εισαγωγής- ότι ένα σύστημα πιστοποιητικών εισαγωγής, που θα προβλέπει συγκεκριμένη προθεσμία μεταξύ της υποβολής της αίτησης και της πραγματικής έκδοσης του πιστοποιητικού το οποίο θα συνοδεύεται από τη σύσταση εγγύησης για να διασφαλισθεί η τήρηση των υποχρεώσεων των συναλλασσομένων, αποτελεί το καταλληλότερο σύστημα για την επίτευξη αυτού του στόχου-

ότι θα πρέπει να εφαρμοστούν οι διατάξεις του κανονισμού (ΕΟΚ) αριθ. 3719/88 της Επιτροπής της 16ης Νοεμβρίου 1988 σχετικά με τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΟΚ) αριθ. 2101/92 (5), με την επιφύλαξη της εφαρμογής ορισμένων ειδικών διατάξεων στον παρόντα κανονισμό-

ότι, για να ληφθεί υπόψη η ιδιαίτερη κατάσταση των προϊόντων που μεταφέρονται προς την Κοινότητα κατά την ημερομηνία ενάρξεως ισχύος του παρόντος κανονισμού, πρέπει να εκδοθούν τα πιστοποιητικά εισαγωγής που ζητήθηκαν πριν από τις 27 Φεβρουαρίου 1993,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ελέυθερη κυκλοφορία στην Κοινότητα, πριν από την 1η Σεπτεμβρίου 1993, μήλων που υπάγονται στους κωδικούς ΣΟ 0808 10 31, 0808 10 33, 0808 10 39, 0808 10 51, 0808 10 53, 0808 10 59, 0808 10 81, 0808 10 83 και 0808 10 89, προϋποθέτει την προσκόμιση πιστοποιητικού εισαγωγής που εκδίδεται από τα συγκεκριμένα κράτη μέλη σε κάθε ενδιαφερόμενο που υποβάλλει σχετική αίτηση, ανεξάρτητα από τον τόπο εγκατάστασής του στην Κοινότητα, βάσει των διατάξεων των άρθρων 2 και 3.

Άρθρο 2

1. Η έκδοση πιστοποιητικού εισαγωγής προϋποθέτει τη σύσταση εγγύησης 1,5 Ecu ανά 100 χιλιόγραμμα καθαρού βάρους. Η εγγύηση παρακρατείται εν όλω ή εν μέρει εάν, κατά τη διάρκεια ισχύος του πιστοποιητικού, δεν πραγματοποιηθεί η πραγματοποιηθεί εν μέρει μόνο η θέση σε ελεύθερη κυκλοφορία των ποσοτήτων που αναφέρονται στο πιστοποιητικό.

2. Τα πιστοποιητικά εισαγωγής ισχύουν για 40 ημέρες από την ημερομηνία έκδοσής τους όπως ορίζεται στο άρθρο 3 παράγραφος 2. Εντούτοις, η ισχύς τους περιορίζεται μέχρι τις 31 Αυγόυστου 1993.

3. Οι διατάξεις του κανονισμού (ΕΟΚ) αριθ. 3719/88 ισχύουν με την επιφύλαξη των κάτωθι ειδικών διατάξεων:

- δεν εφαρμόζονται οι διατάξεις του άρθρου 5 παράγραφος 1 τέταρτο εδάφιο και του άρθρου 8 παράγραφος 4. Η ποσότητα που τίθεται σε ελεύθερη κυκλοφορία δεν μπορεί να είναι μεγαλύτερη από εκείνη που αναφέρεται στις θέσεις 17 και 18 του πιστοποιητικού- το ψηφίο 0 εγγράφεται, για το σκοπό αυτό, στη θέση 19 του πιστοποιητικού,

- κατά παρέκκλιση από το άρθρο 8 παράγραφος 5, θεωρείται ότι πληρούται η υποχρέωση εισαγωγής όταν η εισαγόμενη ποσότητα είναι το πολύ κατά 7 % κατώτερη από την ποσότητα που αναφέρεται στο πιστοποιητικό,

- κατά παρέκκλιση από το άρθρο 9 παράγραφος 1 δεύτερη φράση, τα δικαιώματα που απορρέουν από το πιστοποιητικό εισαγωγής δεν είναι μεταβιβάσιμα,

- κατά παρέκκλιση από το άρθρο 33 παράγραφος 2 πρώτο εδάφιο, όταν δεν πληρούται η υποχρέωση εισαγωγής, η εγγύηση διατηρείται για ποσότητα ίση με τη διαφορά μεταξύ:

- του 93 % της καθαρής ποσότητας που αναφέρεται στο πιστοποιητικό

και

- της καθαρής ποσότητας που έχει πραγματικά εισαχθεί.

Άρθρο 3

1. Η αίτηση έκδοσης πιστοποιητικού και το καθαυτό πιστοποιητικό εισαγωγής πρέπει να αναφέρουν στη θέση 8 τη χώρα εισαγωγής του προϊόντος. Το πιστοποιητικό εισαγωγής ισχύει μόνο για τα προϊόντα καταγωγής της χώρας που αναφέρεται στη θέση 8.

2. Τα πιστοποιητικά εισαγωγής εκδίδονται την πέμπτη εργάσιμη ημέρα μετά από την ημέρα υποβολής της αίτησης και εφόσον δεν έχουν ληφθεί μέτρα στο διάστημα αυτό.

Εντούτοις, εκδίδονται αμέσως τα πιστοποιητικά εισαγωγής που ζητήθηκανν πριν από τις 27 Φεβρουαρίου 1993.

Άρθρο 4

Τα κράτη μέλη ανακοινώνουν στην Επιτροπή:

1. τις ποσότητες μήλων για τις οποίες έχει ζητηθεί πιστοποιητικό εισαγωγής ανάλογα με τους κωδικούς ΣΟ και ανά χώρα καταγωγής.

Η ανακοίνωση αυτή πραγματοποιείται περιοδικά ως εξής:

- κάθε Τετάρτη για τις αιτήσεις που υποβάλλονται Δευτέρα και Τρίτη,

- κάθε Παρασκευή για τις αιτήσεις που υποβάλλονται Τετάρτη και Πέμπτη,

- κάθε Δευτέρα για τις αιτήσεις που υποβάλλονται την Παρασκευή της προηγούμενης εβδομάδας-

2. οι σχετικές με τα πιστοποιητικά εισαγωγής ποσότητες που δεν έχουν χρησιμοποιηθεί ή έχουν χρησιμοποιηθεί εν μέρει, αντιστοιχούν στη διαφορά μεταξύ των ποσοτήτων που καταλογίζονται στο πίσω μέρος των πιστοποιητικών και των ποσοτήτων για τις οποίες τα πιστοποιητικά αυτά έχουν εκδοθεί.

Η ανακοίνωση αυτή πραγματοποιείται κάθε Τετάρτη, για τα στοιχεία που έχουν ληφθεί την προηγούμενη εβδομάδα.

Εάν, κατά τη διάρκεια μιας από τις περιόδους που αναφέρονται στο σημείο 1, δεν υποβληθεί καμία αίτηση για έκδοση πιστοποιητικού εισαγωγής ή εάν δεν υπάρχουν μη χρησιμοποιηθείσες ποσότητες κατά την έννοια του σημείου 2, το εν λόγω κράτος μέλος ενημερώνει την Επιτροπή τις ημέρες που αναφέρονται στο παρόν άρθρο.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Φεβρουαρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 118 της 20. 5. 1972, σ. 1.

(2) ΕΕ αριθ. L 180 της 1. 7. 1992, σ. 23.

(3) ΕΕ αριθ. L 291 της 28. 12. 1972, σ. 3.

(4) ΕΕ αριθ. L 331 της 2. 12. 1988, σ. 1.

(5) ΕΕ αριθ. L 240 της 25. 9. 1992, σ. 12.